ועדת הכנסת, כנסת 18, פרוטוקול מספר 176, 2011-03-30 10:30

יריב לוין: בוקר טוב.

יריב לוין: אני פותח את הישיבה האחרונה למושב זה, אלא אם יהיו הפתעות במהלך הזמן של המליאה.

יריב לוין: על סדר-יומנו הנושא הראשון, בקשת יו"ר ועדת הכספים להקדמת הדיון בהצעת חוק מיסוי רווחי נפט, התשע"א-2011 (מ/571).

יריב לוין: מכובדי יושב-ראש ועדת הכספים, בבקשה.

משה גפני: אנחנו מבחינת ועדת הכספים היינו יכולים להניח את זה אתמול ולא היינו נדרשים להגיע לאישור ועדת הכנסת.

משה גפני: אבל התברר לי במהלך השבועיים האחרונים, שהממשלה היא מאוד גדולה, וכדי לתת תשובות לניסוחים של הלשכה המשפטית שלנו נדרש הרבה זמן.

משה גפני: יש שם הרבה תקלות בממשלה.

משה גפני: לכן אני מבקש בשם הממשלה את השחרור מחובת הנחה.

משה גפני: הוועדה לא היתה צריכה את זה, היא היתה יכולה להניח את זה מזמן.

יריב לוין: חשיבות החוק הזה היא ברורה, אין צורך יותר מדי לדון בעניין.

יריב לוין: אני חושב שהדברים ברורים.

יריב לוין: אני רוצה לברך את יושב-ראש ועדת הכספים על המאמץ העצום שהוא עשה ביחד עם חברי הוועדה והצליח להשלים את הדיון.

משה גפני: גם עם אנשי משרד האוצר, שהסכימו בסופו של דבר לדברים שדרשנו, והיועץ המשפטי של משרד האוצר, בחור חשוב מאוד ורציני, יואל בריס, ונעמה קאופמן.

יריב לוין: אני באמת מברך את כל הצוות של ועדת הכספים, שעשיתם את זה בצורה עניינית, מהותית, מקצועית וגם מהירה.

יריב לוין: מי בעד לאשר את בקשת הפטור מקריאה שנייה ושלישית?

יריב לוין: הצבעה בעד – 2 נגד – אין נמנעים – אין     	פה-אחד.

יריב לוין: אין מתנגדים ואין נמנעים.

יריב לוין: הבקשה אושרה.

יריב לוין: 2א.

יריב לוין: קביעת ועדה לדיון בהצעת חוק זכויות הדייר בדיור הציבורי (תיקון – זכויות בני זוג בעת פירוד)

יריב לוין: אני עובר לנושא השני על סדר-היום, קביעת ועדות לדיון בהצעות חוק.

יריב לוין: הנושא הראשון, הצעת חוק זכויות הדייר בדיור הציבורי (תיקון – זכויות בני זוג בעת פירוד), התשע"א-2010, של חברת הכנסת רוחמה אברהם-בלילא, פ/2475/18.

יריב לוין: המלצת הלשכה המשפטית היתה להעביר לוועדת החוקה, חוק ומשפט.

יריב לוין: אלא שיושב-ראש ועדת החוקה, חוק ומשפט הודיע כי אין לו עמדה בעניין הזה.

יריב לוין: יושבת-ראש הוועדה לקידום מעמד האישה ביקשה להעביר את העניין אליה.

יריב לוין: הדבר הזה הוא גם על דעת חברת הכנסת רוחמה אברהם-בלילא, שזו גם בקשתה.

יריב לוין: משכך אני מציע שנאשר את העניין ונעביר את הנושא לוועדה לקידום מעמד האישה.

יריב לוין: מי בעד ההצעה הזאת?

יריב לוין: הצבעה בעד – 4 נגד – אין נמנעים – אין     	פה-אחד.

יריב לוין: אין נמנעים ואין מתנגדים.

יריב לוין: 2ב.

יריב לוין: קביעת ועדה לדיון בהצעת חוק הביטוח הלאומי (תיקון – הוספת נותני שירות להסעת יולדת), התשע"א-2011, של חבר הכנסת אורי מקלב וקבוצת חברי הכנסת (פ/2861/18)

יריב לוין: אני עובר להצעה הבאה, הצעת חוק הביטוח הלאומי (תיקון – הוספת נותני שירות להסעת יולדת), התשע"א-2011, של חבר הכנסת אורי מקלב וקבוצת חברי הכנסת (פ/2861/18).

יריב לוין: הצעת הלשכה המשפטית היתה להעביר לוועדת העבודה, הרווחה והבריאות.

יריב לוין: היו בקשות גם של יושבת-ראש הוועדה לקידום מעמד האישה להעביר את העניין אליה.

יריב לוין: אלא שיושב-ראש ועדת העבודה, הרווחה והבריאות עומד על כך שהנושא הזה יידון אצלו, ונדמה לי שמבחינה מהותית, כל עוד הוא עומד על כך, הוא גם צודק וראוי לכבד את בקשתו.

יריב לוין: לפיכך אני מציע להעביר לוועדת העבודה והרווחה.

יריב לוין: אני מבין שהדבר הזה מקובל גם על חבר הכנסת מקלב.

אורי מקלב: היא לא היתה בהכרח.

אורי מקלב: אם אין הסכמה, אנחנו מסכימים לוועדת העבודה והרווחה.

יריב לוין: מי בעד ההצעה הזאת?

יריב לוין: מי נגד?

יריב לוין: הצבעה בעד – 5 נגד – אין נמנעים – אין     	פה-אחד.

יריב לוין: אין מתנגדים ואין נמנעים.

יריב לוין: 2ג.

יריב לוין: קביעת ועדה לדיון בהצעת חוק שוויון הזדמנויות בעבודה (תיקון – זכויות הורה), התשס"ט-2009, של חבר הכנסת זבולון אורלב (פ/1477/18)

יריב לוין: ההצעה האחרונה, הצעת חוק שוויון הזדמנויות בעבודה (תיקון – זכויות הורה), התשס"ט-2009, של חבר הכנסת זבולון אורלב (פ/1477/18).

יריב לוין: היתה הצעה להעביר לוועדה לקידום מעמד האישה.

יריב לוין: אומנם הנושא הזה, גם הוא בסמכות ועדת העבודה, הרווחה והבריאות, אלא שבעניין הזה הסכים חבר הכנסת חיים כץ שהנושא הזה יידון בוועדה לקידום מעמד האישה.

יריב לוין: אני מניח שאתה בוודאי לא תתנגד.

זבולון אורלב: אני הולך על-פי ההסכמה.

יריב לוין: לפיכך אני מציע שגם את הנושא הזה נעביר לוועדה לקידום מעמד האישה.

יריב לוין: מי בעד?

יריב לוין: מי נגד?

יריב לוין: הצבעה בעד – 5 נגד – אין נמנעים – אין     	פה-אחד.

יריב לוין: אין מתנגדים, אין נמנעים.

יריב לוין: תודה.

יריב לוין: הישיבה נעולה.